En 40-årig mand er natten til tirsdag blevet dræbt med flere knivstik i Aalborg.

En 40-årig mand er natten til tirsdag blevet dræbt med flere knivstik i Aalborg, oplyser Nordjyllands Politi. Ifølge politiet er gerningsmanden en 22-årig mand.

- Klokken 2.58 modtog Nordjyllands Politi en anmeldelse om knivstikkeri i Aalborg. En 40-årig mand fra lokalområdet var blevet ramt af flere knivstik af en 22-årig mand, der ligeledes er fra lokalområdet, skriver Nordjyllands Politi i en pressemeddelelse.

Drabet er sket i Gundorfslund, som er et boligkvarter i nærheden af Hobrovej i det sydlige Aalborg.

Politiet ønsker endnu ikke at oplyse yderligere omstændigheder omkring drabet.

- Vi har en del ting, der skal gøres og undersøges derude, siger Poul Severinsen, vicepolitiinspektør ved Nordjyllands Politi, til TV 2.

Det står heller ikke klart endnu, om den 22-årige formodede gerningsmand vil blive fremstillet i grundlovsforhør med krav om fængsling.

- Det kan vi ikke sige endnu. Så langt er vi ikke nået endnu, siger vagtchef Per Jørgensen.